A Bizottság határozata
(1999. december 21.)
egy új antigénbank kijelöléséről, továbbá az antigéneknek a ragadós száj- és körömfájás elleni vakcina közösségi tartalékaira vonatkozó közösségi program keretében történő szállításával és tárolásával kapcsolatos rendelkezésekről
(az értesítés a C(1999) 4782. számú dokumentummal történt)
(2000/111/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1258/99/EK tanácsi rendelettel [1] módosított, az állat-egészségügyi kiadásokról szóló, 1990. június 26-i 90/424/EGK tanácsi határozatra [2] és különösen annak 14. cikkére,
tekintettel a legutóbb az 1999/762/EK tanácsi határozattal [3] módosított, a ragadós száj- és körömfájás elleni vakcina közösségi tartalékainak létrehozásáról szóló, 1991. december 11-i 91/666/EGK tanácsi határozatra [4] és különösen annak 3. cikke (1) bekezdésének harmadik francia bekezdésére és 7. cikkére,
mivel:
(1) A 91/666/EGK határozat 3. cikkével összhangban, a Bizottság - az említett határozat 10. cikkében megállapított eljárással összhangban - a ragadós száj- és körömfájás elleni antigén készleteinek tárolására szolgáló helyiségeket jelölhet ki, feltéve, hogy azok megfelelnek a határozat 4. és 6. cikke előírásainak.
(2) A legutóbb a 95/471/EK határozattal [5] módosított, a ragadós száj- és körömfájás elleni antigéneknek a ragadós száj- és körömfájás elleni oltóanyagkészletekre vonatkozó közösségi program keretében a Közösség által történő megvásárlásáról szóló, 1993. november 5-i 93/590/EK bizottsági határozat [6] 3. cikke rendelkezik az antigén három meghatározott helyszínen történő tárolásáról.
(3) A ragadós száj- és körömfájás elleni antigéneknek a Közösség által történő megvásárlásáról, valamint a ragadós száj- és körömfájás elleni vakcina összeállításáról, gyártásáról, kiszereléséről és forgalmazásáról szóló, 1997. május 23-i 97/348/EK bizottsági határozat [7] részletezi az újonnan megvásárolt antigénnek a kijelölt antigénbankokba történő szállítását.
(4) Az egyesült királyságbeli pirbrighti Állat-egészségügyi Intézet helyiségei már nem minősülnek kijelölt közösségi antigénbanknak. Ezenfelül, a korábbi pirbrighti antigénbank megtagadta a 97/348/EK határozatban megjelölt mennyiségű és típusú antigén átvételét, amely antigént azóta a gyártó, a pirbrighti Merial SAS helyiségeiben tárolják.
(5) A szükséges kiadások és a vonatkozó jogszabályok módosításának céljából, helyénvalónak látszik az antigén gyártóját, az egyesült királyságbeli, pirbrighti Merial SAS-t közösségi antigénbanknak kijelölni és következésképpen az egyesült királyságbeli, pirbrighti Állat-egészségügyi Intézetben tárolt antigénnek - tárolás céljából - a pirbrighti Merial SAS helyiségeibe való átszállításáról rendelkezni.
(6) Az állategészségügy területén, a közösségi állat-egészségügyi jogi szabályozásért felelős főigazgatóság főigazgatója jogosult szerződést kötni magánterületen lévő, kijelölt vakcinabankokkal.
(7) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A 91/666/EGK határozat 3. cikke (1) bekezdése első és második francia bekezdésének sérelme nélkül, antigénbank létesül az egyesült királyságbeli, pirbrighti Merial SAS-nál.
(2) A 93/590/EK határozattal összhangban, az egyesült királyságbeli, pirbrighti állat-egészségügyi intézeti közösségi antigénbankban tárolt mennyiségű és típusú antigént tárolás céljából átszállítják az egyesült királyságbeli, pirbrighti Merial SAS-hoz. Az átszállítást a Merial SAS felelősségére végzik.
(3) A Közösség által vásárolt és az egyesült királyságbeli, pirbrighti Állat-egészségügyi Intézet helyiségeiben található közösségi antigénbankba rendelt antigént a 97/348/EK határozattal összhangban az egyesült királyságbeli, pirbrighti Merial SAS helyiségeiben tárolják.
(4) A (2) és (3) bekezdés céljainak elérése érdekében, az Európai Közösség nevében a Bizottság szerződést köt a Merial SAS-sal.
(5) Az állategészségügy területén a közösségi állat-egészségügy jogi szabályozásáért felelős főigazgatóság főigazgatója jogosult az Európai Közösségek Bizottsága nevében szerződést kötni az antigénmennyiségek és -típusok szállítására és tárolására.
2. cikk
Ezt a határozatot 2000. február 1-jétől kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 1999. december 21-én.